নোট বাতিলের আঁচ এবার কালীঘাট মন্দিরের প্রণামী বাক্সেও। এক ধাক্কায় কয়েক গুণ কমেছে দানের টাকা। মার খাচ্ছেন পুজোর সামগ্রী বিক্রেতারাও। বড় অঙ্কের ডালা নয়। অল্প টাকার ডালা কিনেই মায়ের পুজো সারছেন ভক্তেরা।
 ওয়েব ডেস্ক : নোট বাতিলের আঁচ এবার কালীঘাট মন্দিরের প্রণামী বাক্সেও। এক ধাক্কায় কয়েক গুণ কমেছে দানের টাকা। মার খাচ্ছেন পুজোর সামগ্রী বিক্রেতারাও। বড় অঙ্কের ডালা নয়। অল্প টাকার ডালা কিনেই মায়ের পুজো সারছেন ভক্তেরা। পুরনো নোট বদলে অনেকেই এখন হাতে পেয়েছেন নতুন ২০০০ টাকার নোট। কালীঘাটের মন্দিরে সেই নোট নিয়ে আসছেন অনেক ভক্তই। কিন্তু খুচরোর অভাবে সেই নোট ভাঙাতে পারছেন না ডালা বিক্রেতারা। ফলে সকাল থেকে রাত পর্যন্ত দোকান খোলা রেখেও বউনি হচ্ছে না অনেকেরই। কমেছে ভক্তদের ভিড়। আগে কালীঘাট মন্দিরে মায়ের দর্শন পেতে ভক্তদের অপেক্ষা করতে হত দীর্ঘক্ষণ। অথচ নোট বাতিলের ধাক্কায় সেই ভিড় যেন উধাও। অল্প অপেক্ষাতেই মিলছে দেবীর দর্শন। শুধু বিকিকিনি নয়। নোট বাতিলের আঁচ পড়েছে  প্রণামীর বাক্সেও। মন্দির কর্তৃপক্ষের দাবি, এক সপ্তাহ আগেও দৈনিক প্রণামীর অঙ্ক ছিল ৬০ থেকে ৭০ হাজার টাকা। অথচ গত তিন চার দিনের পরিসংখ্যান বলছে, প্রণামীর অঙ্ক ৫ হাজারও ছাড়াচ্ছে না। তাও অধিকাংশই ২০ এবং ৫০ টাকার নোট।